Fem skadet i utforkjøring på Sunnmøre
Politiet fikk melding om utforkjøringen som skjedde like ved Herøy videregående skole klokka 18.35. - En enkel bil har kjørt av veien og inn i fjellveggen. Det var fem personer i bilen og to av dem er fraktet med ambulansehelikopter til Ålesund sjukehus, sier operasjonsleder John Kåre Flo i Sunnmøre politidistrikt til NTB. Ifølge politiets Twitter-konto er tre andre sendt til sykehuset i Volda med ambulanse. - Skadeomfanget er uvisst, skriver politiet. En av de skadde satt fastklemt og måtte hjelpes ut av redningsmannskapene.
Fem personer er skadet etter at en bil havnet i fjellveggen på Herøy på Sunnmøre tirsdag kveld.